Fredens Moske tager afstand fra den imam, der rådgav en voldsramt kvinde om ikke at gå til politiet i TV 2-dokumentar.

Fredens Moske i Aarhus har torsdag aften udsendt en pressemeddelelse, hvor de tager afstand fra en imams rådgivning, som afsløres i TV 2-dokumentaren 'Moskeerne bag sløret'.

I udsendelsen foregiver TV 2s kvindelige muldvarp at være en voldsramt kvinde, som søger råd hos imamen Radwan Mansour. Han råder hende til ikke at gå til politiet.

- Dette er dybt beklageligt og imod foreningens principper. Uanset hvilken situation det måtte være, bør imamen udover at være sjælesorger, rådgive kvinden om hendes muligheder og yde hjælp til selvhjælp, lyder det i pressemeddelelsen.

Har taget en samtale med imamen

Bestyrelsen i Fredens Moske har taget en samtale med den imam, der rådgav TV 2s muldvarp, for at gennemgå foreningens principper og sikre, at sådanne hændelser ikke gentager sig, skriver de i pressemeddelelsen.

Her fremgår det også, at bestyrelsen ikke ønsker at udtale sig yderligere i sagen.

'Moskeerne bag sløret' er en dokumentarserie på i alt fire afsnit. Del 1 blev sendt tirsdag aften, del 2 bliver sendt torsdag aften på TV 2 klokken 20, mens de sidste to programmer bliver sendt i næste uge.

Herunder kan du se, hvad optagelserne indtil videre har afsløret – tidslinjen bliver løbende opdateret.